
IRIZPENA, INFORMAZIO BETEBEHARREI BURUZKO ZENBAIT FORU DEKRETU ALDATZEN DITUEN FORU DEKRETUAREN PROIEKTUARI BURUZKOA (AHOLKU BATZORDEAREN 2022KO OTSAILAREN 17KO BILKURA)
I.- EGITATEZKO AURREKARIAK
Irizpen honek lantzen duen foru dekretuaren proiektua Aholku Batzorde honetara lehen diputatu nagusiorde eta Ogasun, Finantza eta Aurrekontu Saileko foru diputatuak igorri zuen, Diputatuen Kontseiluaren martxoaren 30eko 40/1999 Foru Dekretuaren 17. artikuluko 1. apartatuan jasotakoarekin bat etorriz. Irizpen eskaerarekin batera aurkeztu dira jendaurrean jartzeko eta entzunaldia emateko izapideen emaitzak jasotzen dituen memoria, arau eraginaren txostena, txosten ekonomikoa eta genero eraginaren aldez aurreko ebaluazioaren txostena, hala xedatzen baitu Foru Gobernu Kontseiluaren maiatzaren 23ko 29/2017 Foru Dekretuak, zeinak onetsi baitzituen xedapen orokorrak egiteko prozedura, arau eraginari eta genero eraginari buruzko txostenak egiteko gidak eta araugintza teknikari buruzko jarraibideak.
Foru dekretuaren proiektu horren bidez, 6/2017 eta 111/2008 foru dekretuak aldatzen dira, zenbait informazio betebehar arautzen dituztenak.
II.- OHAR JURIDIKOAK
1.- AHOLKU BATZORDEAREN ESKUMENA IRIZPENA EMATEKO
Diputatuen Kontseiluaren martxoaren 30eko 40/1999 Foru Dekretuak, 3. artikuluan, Arabako Foru Administrazioaren Aholku Batzordearen eskumenak ezartzen ditu, eta haien artean daude irizpena ematea hauei buruz: "Erregelamenduzko xedapenen proiektuak, foru arauak betearazteko emandakoak, gaia lurralde historikoaren eskumen osokoa denean, edo autonomia erkidegoaren legeak betearazteko emandakoak, gaia lurralde historikoak erregelamendu bidez garatzeko denean".
Zerga arloan Arabako Lurralde Historikoak duen eskumenari buruzko lehenengo erreferentzia Espainiako Konstituzioaren lehen xedapen gehigarrian aurkituko dugu. Honela dio, hain zuzen: “Konstituzioak babestu eta onesten ditu forudun lurraldetako eskubide historikoak. Forudun erregimenaren gaurkotze orokorra, dagokionean, Konstituzio eta Autonomia Estatutuen barnean egingo da”.
Horrez gain, Euskal Autonomia Erkidegoko Autonomia Estatutuaren 41.2.a) artikuluak honako hau ezarri zuen: “Lurralde Historikoetako erakunde eskumendunek zerga araubidea mantendu, ezarri eta arautu ahal izango dute beren lurraldean, Estatuko zerga-egitura orokorrari, koordinaziorako, zerga harmonizaziorako eta Estatuarekiko lankidetzarako ekonomia-itunak berak jaso ditzan arauei eta Autonomia Erkidegoaren baitan helburu horietarako Eusko Legebiltzarrak eman ditzanei loturik”.
EAEren eta estatuaren artean sinatutako Ekonomia Itunak, maiatzaren 23ko 12/2002 Legeak onetsitakoak, honako hau ezarri zuen 1. artikuluan: “Bat.
Lurralde Historikoetako erakunde eskudunek beren zerga sistema eduki, ezarri eta arautu ahal izango dute beren lurraldearen barruan”.
Bestalde, Euskal Autonomia Erkidegoarekiko Ekonomia Itunaren 46.Bi artikuluak xedatzen duenez, zerga informazioaren hornidura orokorraren betebeharrak betetzeko eskumenak lurraldeen artean banatu behar dira:
“Bi. Tributu-informazioa emateko orokorrean legez eskatzen diren betebeharrak betetzea helburu duten aitorpenak Estatuko Administrazioari edo lurraldea dela-eta eskuduna den foru-aldundiari aurkeztu behar zaizkio, zeinek bere araudia betez, irizpide hauek kontuan harturik:
a) Tributu betebeharpekoek jarduera ekonomikoak egiten badituzte, eurek egiten dituzten enpresa- edo lanbide-jarduerak egiaztatu eta ikertzeko eskumena daukan administrazioari.
b) Tributu betebeharpekoek ez badute jarduera ekonomikorik egiten, egoitza fiskala non daukaten hartu behar dute kontuan, lurralde erkidean edo foru lurraldean.
Aurreko hizkietan ezarritakoaren ondorioetarako, jaraunspen jasogabeak, ondasunen erkidegoak edo izaera juridikorik ez daukaten bestelako erakundeak direnean, aipatutako aitorpenak kideak edo partaideak fiskalki helbideratuta dauden administrazio aurrean ere aurkeztu beharko dira.
Bestalde, Autonomia Elkarte Osorako Erakundeen eta bertako Kondaira Lurraldeetako Foruzko Ihardutze Erakundeen Arteko Harremanei buruzko azaroaren 25eko 27/1983 Legeak 7.6 artikuluan foru organoen eskumen esklusibotzat jotzen ditu honako hauek: “Autonomia-Estatutoaren 41garren Atalak esaten dituenak eta, orohar, Ekonomia-Itunearen Legeak edo zergalaritza alorreko beste arau edo manuren batzuk emanda izan ditzaten guztiak”.
Horrela, Arabako Lurralde Historikoko zerga sistemaren printzipio eta arau juridiko orokorrak arautzen dituen Arabako Zergei buruzko otsailaren 28ko 6/2005 Foru Arau Orokorrak, 4. artikuluan, ahalmena ematen dio Arabako Foru Aldundiari zergen arloan beharrezkoak diren garapen xedapen guztiak emateko.
Zehazki, aitorpenak eta autolikidazioak aurkezteko betebeharra, zerga betebehar formal gisa, aipatutako 6/2005 Foru Arauaren 29.2 c) artikuluan dago jasota.
Horrez gainera, Arabako Zergei buruzko Foru Arau Orokorraren 90.1 artikuluak hau ezartzen du: “Pertsona fisikoek edo juridikoek, publikoek zein pribatuek, eta foru arau honetako 35. artikuluko 3. apartatuan aipatutako erakundeek euren zerga betebeharren inguruko denetariko datu, txosten, aurrerakin eta frogagiriak, zerga ordainketan eragina izan dezaketenak, eman behar dizkiote Zerga Administrazioari, bai eta beste pertsona batzuekin izan dituzten harreman ekonomiko, profesional edo finantzarioen ondoriozko guztiak ere”.
Azkenik, Diputatuen Kontseiluaren martxoaren 30eko 40/1999 Foru Dekretuak, 3.1.a artikuluan ezartzen duenez, Arabako Foru Administrazioaren Aholku Batzordeak araugintzako foru dekretuen proiektuei buruzko nahitaezko irizpena emango du.
Azaldutako guztiagatik, informazio betebeharrei buruzko zenbait foru dekretu aldatzen dituen Foru Dekretuak Aholku Batzorde honen nahitaezko irizpena jaso behar du.
2.- ERAKUNDE ESKUMENA ETA ARAUGINTZAKO GAIKUNTZA
Arabako Zergei buruzko Foru Arau Orokorraren 4.1 artikuluak Arabako Foru Aldundiari esleitzen dio zerga arauak garatzeko araudi eskumena; nolanahi ere, tokiko zergei dagokienez badira toki erakundeei dagozkien eskumenak ere. 
Bestalde, abenduaren 18ko 52/92 Foru Arauak, Arabako Foru Aldundiaren Antolaketa, Funtzionamendu eta Araubide Juridikoari buruzkoak, 7.2 artikuluan, hau ezarri zuen: “araudi ahalmena baliatuz, Diputatuen Kontseiluari dagokiola foru arauak garatu eta egikaritzeko araudiak onartzea, foru dekretuen bitartez”.
3.- PROZEDURA 
Foru dekretuaren proiektu hau 2021erako onetsitako Urteko Araugintza Planean agertzen ez bada ere, Foru Gobernu Kontseiluaren maiatzaren 23ko 29/2017 Foru Dekretuaren 4.2 artikuluak ezartzen duenez, erregulazio horren premia edo beharra justifikatu beharko da xedapen orokor hori egiteko prozedura hasteko ebazpenean.
Horri dagokionez, irizpen honen xede den foru dekretuaren proiektuak jasotzen du beharrezkoa dela araudian aldaketak egitea, zergen kudeaketa eta informazio betebeharren kontrola hobetzeko.
Prozedura izapidetzean bete egin dira xedapen orokorrak egiteari dagokionez indarrean dauden arauak eta proposamena aurkezteko eskumena duen erakundeari dagozkionak, bai eta arau eraginari eta genero eraginaren aldez aurreko ebaluazioari buruzko txostenak emateari buruzkoak ere, eta Aholku Batzordeari kontsulta eskatzeari eta onesteko eskumena duen erakundeari dagozkionak.
Hain zuzen ere, Foru Gobernu Kontseiluaren maiatzaren 23ko 29/2017 Foru Dekretuaren 9. artikuluan ezarritakoa betez, proiektuaren aurrerapenaren aldez aurreko kontsulta publikoa egin da, baliabide telematikoen bitartez, Arabako Foru Aldundiaren web orriaren bidez. Espedientean izapide horren emaitzei buruzko memoria jaso da, 2021eko urriaren 26koa, eta bertan ageri da ez dela erregistratu araugintzako xedapena idazteko aintzat hartu beharreko proposamen edo oharrik.
Bestalde, 2021eko azaroaren 24an, Zerga Araudiaren Zerbitzuak genero eraginari buruzko txosten bat egin zuen; Foru Aldundi honetako Berdintasun, Lankidetza eta Kulturartekotasun Zerbitzuak, ordea, 2021eko azaroaren 10ean eman zuen txostena.
Azkenik, Foru Gobernu Kontseiluaren maiatzaren 23ko 29/2017 Foru Dekretuaren 14. artikuluan ezarritakoari jarraituz, foru dekretuaren proiektuaren aurrerapena jendaurrean jartzeko eta entzunaldia emateko izapideak egin dira, baliabide telematikoen bitartez, Arabako Foru Aldundiaren web orriaren bidez. Espedientean izapide horren emaitzei buruzko memoria jaso da, 2021eko azaroaren 24koa, eta bertan jasotzen da araugintzako xedapena idazteko aintzat hartu beharreko proposamen edo oharrik ez dela erregistratu.
III.- FORU DEKRETUAREN EGITURA
Foru dekretuaren proiektuak zioen azalpen bat, bi apartatu dituen xedapen zati bat eta azken xedapen bat ditu. Bertan ezartzen denez, foru dekretua argitaratu eta hurrengo egunean jarriko da indarrean, eta 2022ko urtarrilaren 1etik aurrera aurkeztu beharreko aitorpen informatiboei aplikatuko zaie, aurre-aurreko urteko informazioari dagokionez.
Proposatutako aldaketak xedapen honi eragiten dio:
· Foru Gobernu Kontseiluaren 6/2017 Foru Dekretua, otsailaren 21ekoa, ezartzen duena identifikatu beharra finantza kontu jakin batzuen titulartasuna daukaten edo kontu horiek kontrolatzen dituztenen zerga egoitza, eta haiei buruzko informazioa eman beharra, elkarri laguntzearen esparruan.
· Diputatuen Kontseiluaren 111/2008 Foru Dekretua, abenduaren 23koa, finantza kontu, eragiketa eta aktiboen berri eman beharra arautzen duena.
IV.- ARAUDI PROPOSAMENAREN ANALISIA 
Foru Gobernu Kontseiluaren otsailaren 21eko 6/2017 Foru Dekretuaren 4. artikulua aldatzea.
Estatuen arteko elkarrekiko laguntzaren esparruan finantza kontu jakin batzuen edo kontu horiei buruzko informazioaren titular diren edo kontrola duten pertsonen zerga egoitza identifikatzeko betebeharra ezartzea tresna garrantzitsua da kasuan kasuko zerga administrazioek zergadunen zerga betebeharrak betetzen dituztela kontrolatzeko.
Helburu horrekin, Kontseiluaren abenduaren 9ko 2014/107/EB Zuzentarauak estatu kideen artean fiskalitatearen arloko informazio truke automatikoa egiteko betebeharra jasotzen du. Era berean, ELGAren esparruan nazioarteko hainbat akordio sinatzeak jarduera ildo berari eragiten dio.
Arabako Lurralde Historikoan, Arabako Lurralde Historikoko Zergei buruzko otsailaren 28ko 6/2005 Foru Arau Orokorraren 1. artikuluaren 2. apartatuak eta 29 bis artikuluak elkarrekiko laguntzaren eremuko zerga betebeharrak arautzen dituzte. 
Zehazkiago, aipatutako foru arauaren hogeita bigarren xedapen gehigarriak ezartzen du finantza erakundeek finantza kontu jakin batzuen titularren bizilekua identifikatu behar dutela eta zerga administrazioari kontu horiei buruzko informazioa eman behar diotela, bai eta kontuen titularrek finantza erakundeen aurrean beren zerga egoitza identifikatu behar dutela ere.
Hala, Foru Gobernu Kontseiluaren otsailaren 21eko 6/2017 Foru Dekretuaren 4. artikuluak arautzen du finantza erakundeek 289 ereduko informazio aitorpen bat aurkezteko duten betebeharra, finantza kontuen titulartasuna edo kontrola duten pertsonak egoitza fiskala beste estatu kide, hirugarren herrialde edo jurisdikzio batean dutenean, haiekin akordioak daudenean eta informazio trukea elkarrekikoa denean.
Foru dekretuaren proiektuak paragrafo berri bat sartzen du artikulu horretan, eta adierazten du finantza erakundeek ere aurkeztu beharko dutela informazio aitorpen hori, nahiz eta ez egon konturik informazioa adostasunez jakinarazi behar zaionik, Ogasun, Finantza eta Aurrekontu Saileko foru diputatuaren Foru Aginduak, hura aurkezteko modua, tokia eta epea arautzen dituenak, ezartzen duenaren arabera eta moduan.
Finantza transakzioen gaineko zergaren autolikidazioak aurkezteko eta ordaintzeko prozedura garatzen duen eta beste zerga arau batzuk aldatzen dituen maiatzaren 25eko 366/2021 Errege Dekretuaren azken xedapenetako hirugarrenean du jatorria aldaketa horrek. 
Azken xedapenetako hirugarrenak aldatu egiten du, irizpenaren xede den proiektuaren ildo beretik, azaroaren 13ko 1021/2015 Errege Dekretuaren 4. artikulua, finantza kontu jakin batzuen titulartasuna edo kontrola duten pertsonen zerga egoitza identifikatzeko eta kontu horiei buruzko informazioa emateko betebeharra ezartzen duena elkarrekiko laguntzaren esparruan.
Diputatuen Kontseiluaren abenduaren 23ko 111/2008 Foru Dekretuaren 4. artikuluaren a) letra aldatzea.
6/2017 Foru Dekretuaren ildo beretik, 111/2008 Foru Dekretuak kontu, eragiketa eta aktibo finantzarioei buruzko informazioa emateko betebeharra arautzen du, bai eta beste batzuei buruzkoa ere, hala nola entitateen eraketari, ezarpenari, aldaketari edo azkentzeari buruzkoa, identifikazio fiskaleko zenbakia jakinarazi ez duten pertsona edo erakundeei buruzkoa edo notarioek esku hartutako egintza edo kontratuak jasotzen dituzten eskriturak edo dokumentuak ematean erabilitako ordainbideak identifikatu ez dituzten pertsona edo erakundeei buruzkoa.
Zehazki, 111/2008 Foru Dekretuaren 4. artikuluak Europar Batasuneko beste estatu batzuetan gordailututako balore, aseguru eta errentei buruzko informazioa emateko betebeharra arautzen du, eta, zehazkiago, 1. apartatuak, balore higigarrien gordailuzain diren entitateena. Entitate horiek, 720 ereduko urteko aitorpena aurkeztuz, haietan gordailututako balore motei buruzko informazioa eman beharko diote Zerga Administrazioari, bai eta horien kopurua, mota eta balioa ere.
Foru Dekretuaren proiektuak, pertsona edo erakunde titularren identifikazio osoaz gain, merkatu antolatuetan negoziatutako entitate juridikoen kapitaleko edo funts propioetako akzioen eta partaidetzen balio nominalaren kopurua, mota eta urte bakoitzeko abenduaren 31ko balioa jakinarazteko betebeharra ezartzen du.
Aldaketa horren jatorria ekainaren 8ko 399/2021 Errege Dekretuaren azken xedapenetako bigarrenean dago. Errege dekretu horrek zuzeneko ezarpenaren arloko adiskidetasunezko prozeduren erregelamendua (azaroaren 3ko 1794/2008 Errege Dekretuaren bidez onetsia) eta beste zerga arau batzuk aldatzen ditu.
Azken xedapenetan bigarrenak aldatu egin du, irizpenaren xede den proiektuaren ildo beretik aldatu ere, zerga-kudeaketa eta -ikuskaritzako jarduera eta prozedurei buruzko eta zergak aplikatzeko prozeduren arau erkideak garatzeko Erregelamendu Orokorra onesten duen uztailaren 27ko 1065/2007 Errege Dekretuaren 39. artikuluaren 1. apartatuaren a) letra.
Irizpenaren xede den foru dekretuaren proiektuak aldaketa bana sartzen du Arabako Lurralde Historikoaren araudian. Aldaketa horiek zergadunen betebehar formalak hobeto betetzeko eta zerga kudeaketako zereginak hobetzeko helburuari egokitutzat eta proportzionaltzat jotzen dira. Hala ere, faltan hartzen da 2021eko ekitaldiari dagozkion 289 eta 720 ereduen aurkezpenarekin lotutako egoeren tratamendua, izan ere foru dekretu hau indarrean jartzen denean horiek aurkezteko epea hasita egongo baita.
V. ONDORIOAK
Foru dekretuaren proiektuak ordenamendu juridikoa betetzen du eta araudian ezarritako lege gaikuntza eta eskumen arloko esparruaren barruan eman da.

